
Kisméretű, műszerfali léptetőmotor forgatónyomatékának mérése örvényáramú fék segítségével

A dolgozat témája gépjárművek műszerfalában használható, mutatókat mozgató léptetőmotorok dinamikus forgatónyomatékának a mérése. Mivel a léptetőmotor forgatónyomatéka kicsi (1,6 mNm a specifikáció szerint), így a kereskedelemben kapható nyomatékmérő műszerek nem megfelelőek. A gyári nyomatékmérő műszereket nem erre a mérési intervallumra tervezték és a felbontásuk sem megfelelő.
A dolgozatban bemutatásra kerülnek, a nyomatékmérési módszerek [1], a jelenleg piacon kapható mérőműszerek és azok előnyei és hátrányai.
A léptetőmotor nyomatékának mérését örvényáramú fékezéssel oldottam meg, mivel ennél a lehetőségnél a legpontosabb az állítási lehetőség, valamint ennél a módszernél érhető el a kellő felbontás és gyorsaság. A nyomatékmérést nehezíti, hogy a mérésre alig több mint 1,5 másodperc áll rendelkezésre, mert csak 310°-ot képes fordulni a léptetőmotor. A megoldás újszerű, mivel villamos fékezésekhez általában villamos generátorokat, motorokat használnak, itt pedig a léptetőmotor kis fordulatszáma és nyomatéka miatt ez nem járható út.
A bevezető után a dolgozat bemutatja a léptetőmotorok működési elvét és vezérlésének elméleti módszereit [2-3]. A dolgozat következő fejezete a kidolgozott örvényáramú nyomatékmérést mutatja be, az olvasó megismerkedhet annak működési elvével és alkalmazásával.
Ezután bemutatásra kerül a már működő szerkezet vezérlésére kifejlesztett áramkör, és a mérés pontos menete, valamint a mérések vezérlésére felhasznált 32 bites DSP processzor vezérlőprogramja.
A dolgozat zárásaként pedig mérési eredmények bizonyítják a műszer pontosságát, valamint a mérési eredményeken végzett rövid statisztikai elemzés is alátámasztja a mérőberendezés kellő pontosságát.
[1] http://www.auto.bme.hu/sites/default/files/1motorlaboratoriumi20meresek.pdf
[2] Baluta, G. , Gh. Asachi: Microstepping Mode for Stepper Motor Control, Signals, Circuits and Systems, 2007. ISSCS 2007. International Symposium, 2007
[3] US4855660, US Patent, 1989



